Rozhodnutie Rady
zo 14. júna 1993
o referenčných laboratóriách na monitorovanie morských biotoxínov
(93/383/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 43,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže smernica Rady 91/492/EHS z 15. júla 1991, ktorou sa ustanovujú zdravotné podmienky pre výrobu a umiestňovanie živých lastúrnikov na trh [4], ustanovuje najmä vo svojej prílohe rôzne pravidlá týkajúce sa biotoxínov, ktoré ovplyvňujú živé lastúrniky;
keďže smernica Rady 91/493/EHS z 22. júla 1991, ktorou sa ustanovujú zdravotné podmienky pre výrobu a uvádzanie produktov rybolovu na trh [5], určuje najmä v článku 5 a kapitole V bod II.B svojej prílohy určité pravidlá o morských biotoxínoch, ktoré ovplyvňujú produkty rybolovu;
keďže monitorovanie morských biotoxínov je dôležité predovšetkým vzhľadom na umiestňovanie na trh živých lastúrnikov a produktov rybolovu, ktoré spĺňajú požiadavky uvedených smerníc;
keďže na účel zabezpečenia účinného systému monitorovania určeného na testovanie morských biotoxínov by sa malo v každom členskom štáte určiť národné referenčné laboratórium zodpovedné za koordináciu potrebných analýz;
keďže na účel zabezpečenia štandardizovaného systému v celom spoločenstve by sa malo určiť referenčné laboratórium spoločenstva, ktoré bude zodpovedné za koordináciu monitorovania morských biotoxínov vykonávaného vo všetkých národných referenčných laboratóriách; keďže by sa mali ustanoviť úlohy a podmienky vykonávania činnosti referenčného laboratória spoločenstva;
keďže laboratórium "Ministerio de Sanidad y Consumo" vo Vigo spĺňa všetky potrebné podmienky, aby mohlo byť určené referenčným laboratóriom spoločenstva pre morské biotoxíny; keďže úradníci splnomocnení konať za uvedené laboratórium sa zaviazali vykonávať úlohy ustanovené v tomto rozhodnutí a za podmienok určených v tomto rozhodnutí;
keďže toto referenčné laboratórium spoločenstva spĺňa podmienky pre poskytnutie pomoci spoločenstva v súlade s článkom 28 rozhodnutia Rady 90/424/EHS z 26. júna 1990 o výdavkoch vo veterinárnej oblasti [6],
PRIJALA TOTO ROZHODNUTIE:
Článok 1
Laboratóriá uvedené v prílohe k tomuto rozhodnutiu sa týmto určujú za národné referenčné laboratóriá na monitorovanie morských biotoxínov.
Článok 2
1. Každé národné referenčné laboratórium je zodpovedné za plnenie týchto úloh:
- koordinácia činností národných laboratórií zodpovedných za analýzy morských biotoxínov v príslušnom členskom štáte,
- pomoc príslušnému orgánu členského štátu pri organizovaní systému monitorovania morských biotoxínov,
- organizovanie porovnávacích testov medzi rôznymi národnými laboratóriami zodpovednými za analyzovanie morských biotoxínov,
- zabezpečovanie distribúcie informácií z referenčného laboratória spoločenstva príslušnému orgánu členského štátu a národným laboratóriám zodpovedným za analyzovanie morských biotoxínov.
2. Národné referenčné laboratóriá spolupracujú s referenčným laboratóriom spoločenstva uvedeným v článku 3.
Článok 3
Laboratórium "Ministerio de Sanidad y Consumo" vo Vigo sa týmto určuje referenčným laboratóriom spoločenstva pre monitorovanie morských biotoxínov.
Článok 4
Referenčné laboratórium spoločenstva je zodpovedné za plnenie týchto úloh:
- poskytovanie informácií o analytických postupoch a porovnávacom testovaní národným referenčným laboratóriám,
- koordinovanie uplatňovania postupov uvedených v prvej zarážke v národných referenčných laboratóriách predovšetkým organizovaním porovnávacích testov,
- koordinovanie vývoja nových analytických postupov a informovanie národných referenčných laboratórií o pokroku v tejto oblasti,
- organizovanie školení a zdokonaľovacích kurzov pre zamestnancov národných referenčných laboratórií,
- spolupráca s laboratóriami zodpovednými za analyzovanie morských biotoxínov v tretích krajinách,
- poskytovanie vedeckej a technickej pomoci Komisii predovšetkým v prípadoch sporných výsledkov analýz medzi členskými štátmi.
Článok 5
Referenčné laboratórium spoločenstva pre morské biotoxíny spĺňa tieto podmienky vykonávania činnosti:
- zamestnanci sú kvalifikovaní a majú dostatočné vedomosti o všetkých technických postupoch uplatňovaných pri analýzach morských biotoxínov,
- má k dispozícii zariadenie a látky potrebné na vykonávanie úloh uvedených v článku 4,
- má vybudovanú primeranú administratívnu štruktúru,
- zamestnanci rešpektujú dôverný charakter určitých subjektov, výsledkov a správ,
- dodržiavajú sa princípy dobrej laboratórnej praxe prijaté na medzinárodnej úrovni,
- má k dispozícii aktuálny zoznam referenčných látok vypracovaný Referenčným úradom spoločenstva, ako aj aktuálny zoznam výrobcov a dodávateľov týchto látok.
Článok 6
Toto rozhodnutie je adresované členským štátom.
V Luxemburgu 14. júna 1993